Á man a ngáman kɔ́bɔ ai Sául, ńdɔ fɔ́ɔ́ ǹnə́m Yonathán bân éví Dávid mí ngálad á kpím. Yonathán ā ngádiŋ fɔ́ɔ́ nyē anə́ nyémēn. 2Sául a nɔŋɔ́ fɔ̄ɔ̄ nyé amǒs tē təge nyé dzogě naa á kə̄ á ndá ésīá. 3Yonathán á tindí ámvóé ai Dávid amú ā diŋi nyé anə́ nyémēn. 4Yonathán á sɔ̄dí ángómbā díé yā á ngābə́ bəgə́ a və́ə́ Dávid, a və́ə́ fə̄ nyé éwɔ́man bítá dzíé ai okə̌ŋ bəzimbi ai m̀fan ai kandá. 5Dávid ǎ ngakə fɔɔ é vóm ósə Sául a lóm nyé, a yénə̄ fə mvɔ̌m. Sául a tə́lé nye ǹdzóe fám bítá. Bod bə́sə̄ bə́ diŋi nyé á daŋ daŋ fɔ́ɔ́ ébá yā ndá Sául. Sául a kái zíŋ ai Dávid 6Ábōg Dávid ǎ sɔ̂ bítā á ngāwé Goliath mǎn Fīlísta, ńdɔ biníngá bə́sə̄ yā ńnam Ísraɛ̂l bə́ ngámə́gē nə́ bákə tóban ai ǹkúkúmá Sául, bâkə bâyia biá, bə́ fono, bə́ dzə́mə ngɔm ai miǹkə́ŋ. 7É bīníngá bə́ dzə́mə̄ bá, bə́ yiaga é dzīá dzī naa: « Sául a wé bod bətóyína, Dávid nyé a wé bakúda bakúda, təge ai táŋ. » 8Ńdɔ̄ Sául a ngáwóg é dzam dí ábē, a mǎn fɔ̄ɔ̄ liŋan, nyé nâ: “Bávə̄ Dávid mim̀bim bakúda bakúda təge ai táŋ, ḿfág wáma bə́ kə́ə́ mə və́ hə bǎn bə́tóyína. A lígi yǎ fɔ́ɔ́ və nâ á nɔŋ edzóe dzáma !” 9A tádigi amǒs tē, Sául a təgě fə bəbə Dávid ai mim̀bəmbə mí mís. 10Amǒs m̀bɔ́g, ǹdɔ̄ m̀bə̂ ǹsísīm ā sɔ̂ ábə Zambá á nganyî Sául á nyɔ́l, ǎ ngasɔ́g fɔ̄ɔ̄ á ndá étēde. Dávid a bomo mvɛ́d anə́ ḿból ā kadəgə bom ámǒs ósə. Sául a bələ́ akɔ̌ŋ á wɔ́. 11Ńdɔ̄ Sául ǎ suguzu akɔ̌ŋ, nyé nâ: “Mə́ tam fɔ́ɔ́ bān Dávid á m̀fim vá”, hədá, ńdɔ̄ David a ngávə́ ákɔ̌ŋ zēn biyɔŋ bíbɛ̄[1]. 12Sául ǎ ngabían á fɔ̄ɔ̄ mbádā Dávid, amú Ńtondôbə a ngábə́ ai nyé a kódō ábə̄ Sául.